b'\n_START_ARTICLE_\nSch\xc3\xa4ferhund\n_START_SECTION_\nOpprinnelse og alder\n_START_PARAGRAPH_\nNavnet sch\xc3\xa4ferhund stammer fra det tyske ordet sch\xc3\xa4fer, som betyr sauegjeter. Rasen oppsto etter kryssavl mellom det man trodde var ulike tyske f\xc3\xa5rehunder og collie, utf\xc3\xb8rt av rittmester Max Von Stephanitz p\xc3\xa5 siste halvdel av 1800-tallet. Han \xc3\xb8nsket \xc3\xa5 skape en dugelig brukshundrase, noe han m\xc3\xa5 kunne sies \xc3\xa5 ha lykkes med. Moderne forskning med DNA har imidlertid vist at f\xc3\xa5rehunder ikke kan ha dominert avlsarbeidet Stephanitz utf\xc3\xb8rte, for sch\xc3\xa4ferhundens n\xc3\xa6rmeste slektninger er beviselig molossere (Heidi G. Parker m.fl, 2004). Sch\xc3\xa4ferhundens n\xc3\xa6rmeste  slektninger er raser som newfoundlandshund og fransk bulldog. Ogs\xc3\xa5 bullmastiff, rottweiler og flere andre molossere er forholdsvis n\xc3\xa6re slektninger, mens f\xc3\xa5rehundslinjene er sv\xc3\xa6rt beskjedne (trolig collie og/eller en belgisk f\xc3\xa5rehundvariant som tervueren og/eller malinois)._NEWLINE_Stephanitz viste fram den nye hunderasen for f\xc3\xb8rste gang p\xc3\xa5 Hannover-messen i 1892. Den 22. april 1899 presenterte s\xc3\xa5 Stephanitz sch\xc3\xa4ferhunden \xc2\xabHektor Linksrhein\xc2\xbb, som da hadde f\xc3\xa5tt gjort om navnet sitt til \xc2\xabHorand von Grafrath\xc2\xbb, ved en hundeutstulling i Karlsruhe. Samme dag dannet han og 13 andre entusiaster sch\xc3\xa4ferhundklubben Verein f\xc3\xbcr Deutsche Sch\xc3\xa4ferhunde (SV). Den f\xc3\xb8rste rasestandarden ble presentert 20. september samme \xc3\xa5r, og den f\xc3\xb8rste hunden som ble stambokf\xc3\xb8rt i det nye stambokregistret var nettopp \xc2\xabHorand von Grafrath\xc2\xbb. Alt i 1901 ble den f\xc3\xb8rste sch\xc3\xa4ferhunden godkjent  som politihund i Tyskland. Registeret vokste ogs\xc3\xa5 hurtig. I 1903 var det blitt 575 medlemmer. I 1913 var antallet steget til 5 988 medlemmer. Siden ble sch\xc3\xa4ferhunden, under ledelse av Verein f\xc3\xbcr Deutsche Sch\xc3\xa4ferhunde (SV), utviklet til den popul\xc3\xa6re rasehunden vi n\xc3\xa5 kjenner. I dag er Verein f\xc3\xbcr Deutsche Sch\xc3\xa4ferhunde (SV) verdens st\xc3\xb8rste raseklubb for en enkelt hunderase. Medlemstallet har passert 85 000 medlemmer._NEWLINE_Den f\xc3\xb8rste sch\xc3\xa4ferhunden i Norge kom trolig i 1910, importert fra Tyskland av overkonstabel Braaten. Dette var ei tispe med det klingende navnet Bella Zahne. Den f\xc3\xb8rste hannhunden skal ha kommet hit fra Danmark og het Fluks. Den ble politihund i Asker og siden parret med Bella Zahne. De danner s\xc3\xa5ledes en genetisk grunnstamme for flere av dagens norskoppdrettede sch\xc3\xa4ferhunder.\n_START_SECTION_\nUtseende, anatomi og fysikk\n_START_PARAGRAPH_\nSch\xc3\xa4ferhunden er en stor og ganske kraftig hund med en langstrakt skr\xc3\xa5nende kropp, der lendepartiet er klart lavere enn  skulderh\xc3\xb8yden. Hannene blir normalt 60-65 cm i skulderh\xc3\xb8yde og veier 30-40 kg. Tispene blir ca. 5 cm lavere og veier ca. 22-32 kg. Pelsen har tette slette dekkh\xc3\xa5r og kraftig underull. Hodet er kileformet og t\xc3\xb8rt, verken for bredt, spisst eller grovt, med st\xc3\xa5ende spisse \xc3\xb8rer. Halen er lang og buskete og skal b\xc3\xa6res i en mykt b\xc3\xb8yd kurve. Fargen er vanligvis sort (sadel) med r\xc3\xb8dbrune, brune, gulbrune og lysegr\xc3\xa5 sjatteringer, mot hvetefarget i bukregionen. Ensfarget sort og gr\xc3\xa5 er ogs\xc3\xa5 tillatt, men sistnevnte skal ha sort sadel og maske. Ubetydelige innslag av hvitt tillates. Underullen er gjerne lysegr\xc3\xa5. Hodet skal ha sort maske.\n_START_SECTION_\nBruksomr\xc3\xa5de\n_START_PARAGRAPH_\nSch\xc3\xa4ferhunden er i dag delt i en utstillingsdel som er avlet til \xc3\xa5 vinne utstillinger, mens bruksdelen er avlet for \xc3\xa5 yte som brukshund og brukes i dag i alt fra lavine- og etters\xc3\xb8kshund, til politi- og milit\xc3\xa6r tjenestehund med en rekke ulike oppgaver. Den er ogs\xc3\xa5 en meget popul\xc3\xa6r familiehund som egner seg bra til b\xc3\xa5de trekking av pulk, agility, kl\xc3\xb8ving og andre former for hundesport.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nSch\xc3\xa4ferhunden er en selvsikker, modig, oppmerksom og godlynt hunderase som passer godt for folk og familier med noe erfaring og som har en sportslig eller bruksmessig innstilling. Den trenger dressur, oppgaver og utfordringer for \xc3\xa5 trives maksimalt, og egner seg d\xc3\xa5rlig som \xc2\xabhjemme-alenehund\xc2\xbb i en leilighet._NEWLINE_Sch\xc3\xa4ferhunden ble gjennom mange \xc3\xa5r selektivt avlet for sin aggressive holdning til fremmede. Hart og Hart dokumenterte i 1985 at rasen figurerer i toppsjiktet blant hunderaser med et sterkt territorialforsvar. Det er disse egenskapene som gj\xc3\xb8r den til en ypperlig vakthund. Sch\xc3\xa4ferhunder kan derfor vise aggresjon mot fremmede.'